ওয়েব ডেস্ক : বিদেশি পর্যটক টানতে, পর্যটনে জোয়ার আনতে রাজ্য সরকারের নয়া উদ্যোগ। মুখ্যমন্ত্রীর ইচ্ছায় ফিফা বিশ্বকাপকে সামনে রেখে ম্যানেজমেন্টের ২০০ জন ছাত্রছাত্রীকে প্রশিক্ষণ দিল সরকার। অতিথি বন্ধু হিসেবে পরিচিত হবেন ওই ২০০ জন। বিদেশি পর্যটকদের ঘুরিয়ে শহর দেখাবেন এই অতিথি বন্ধুরা। অক্টোবরে ফিফা বিশ্বকাপ। নতুন সাজে সেজেছে বিবেকানন্দ যুবভারতী ক্রীড়াঙ্গন। ফিফা বিশ্বকাপ উপলক্ষ্যে শহর কলকাতায় অন্তত হাজার দশেক বিদেশি পর্যটকের সমাগম হবে বলে অনুমান রাজ্য সরকারের। এই সুযোগকেই এবার কাজে লাগাতে উদ্যোগী সরকার। মুখ্যমন্ত্রীর একান্ত ইচ্ছেতেই তাই অতিথি বন্ধু নিয়োগ। হসপিটালিটি ম্যানেজমেন্টের ২০০ পড়ুয়াকে বিশেষ প্রশিক্ষণ দিল সরকার। বিদেশি পর্যটকদের বিভিন্ন জায়গায় বেড়াতে নিয়ে যাবেন অতিথি বন্ধুরা। অতিথি বন্ধুদের জ্যাকেট, রাইটিং প্যাড, পরিচয় পত্র দেবে রাজ্য। পারিশ্রমিক দেওয়ারও ভাবনা চিন্তা চলছে। বিদেশি কিম্বা দেশি, যে পর্যটকেরা কলকাতায় আসবেন, সাহায্য নিতে পারেন অতিথি বন্ধুদের। রাজ্য সরকারের পর্যটন দফতরের সাইটে গিয়েই অতিথি বন্ধুদের সাহায্য চাওয়া যাবে। মুখ্যমন্ত্রীর ইচ্ছে অনুসারেই ম্যানেজমেন্ট ছাত্রছাত্রীদের অতিথি বন্ধুর প্রশিক্ষণ দেওয়া। অচেনা জায়গায় এসে বাড়তি সাহায্য পেলে পর্যটক সংখ্যা বাড়বে বলেই আশাবাদী রাজ্য।